《穷年守岁五首 其三》
明代·郑潜

穷年百忧集，邈然思故人。故人霄汉立，迥绝谁与伦。

忠贞冠白日，美质辉青春。皎皎时所污，滔滔同缁磷。

人心苟存朴，世道或返淳。奈何末流弊，鱼目乃混珍。

何时五云下，一笑平生亲。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。